
Direcția de Sănătate Publică Argeș  atenționează asupra necesității întreprinderii acțiunilor de prevenire a impactului negativ al ambroziei asupra sănătății publice şi distrugere a acestei plante în scopul combaterii și prevenirii răspândirii buruienii ambrozia şi asigurării unui mediu sănătos de viaţă prin diminuarea riscurilor pentru sănătatea populației.
Fiind o plantă invazivă, ușor adaptabilă la condiţiile climatice ale țării, rezistentă la fenomene climatice extreme, a căpătat o răspândire largă. Polenul acestei plante, produs în lunile iulie-septembrie, este un alergen cu impact nefast asupra sănătăţii populației și provoacă diferite stări alergice sau stări de șoc anafilactic, necesitând o atenție deosebită din partea populației.
Simptomele alergiei la polenul de ambrozie se manifestă prin:
· afectarea mucoasei nasului și a ochilor (rinoconjunctivită), manifestată prin strănut, prurit în zona nasului și al ochilor, înroșirea și edemul mucoaselor, lăcrimare;
· accese de astm cu episoade de tuse, dificultate în respiraţie sau respiraţie șuierătoare;
· afectarea pielii cu leziuni de urticarie (iritare) şi edem al ţesuturilor, care afectează mai frecvent zonele în jurul gurii, nasului, ochilor şi extremităţilor;
· şoc anafilactic – cea mai severă reacţie alergică, cu debut brusc, neaşteptat, tablou clinic deseori dramatic, care poate duce la deces dacă nu se întreprind măsuri de intervenţie medicală urgentă.
Persoanele alergice trebuie să evite sau să reducă timpul plimbărilor în spații din natură (parcuri, păduri, câmpuri), să-și spele frecvent fața și mâinile, să-și schimbe hainele după plimbare, să poarte echipament personal de protecție (măști, ochelari), în funcție de necesitate, iar în caz de apariție a simptomelor alergiei sau agravare a stării de sănătate, să se adreseze de urgenţă pentru asistenţă medicală.

